Алфред дьо Мюсе
Коя обичам тъй горещо?…

Превод от френски: Кирил Кадийски, 2004

chitanka.info

Коя обичам тъй горещо?

Не! Аз не знам

дали ще ме накара нещо

да я издам.

Едно признал бих, нека знае

тук всеки мъж:

по-златна нейната коса е

от зряла ръж.

Аз правя тя каквото каже,

без капка жал

и повече — живота даже

аз бих й дал.

Отблъснат, всяка нова рана

понасям твърд,

душата ми е изтерзана —

уви — до смърт.

Но любя с по-голяма сила

и твърдо знам,

че ще умра и мойта мила

не ще издам.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.